b'\n_START_ARTICLE_\nPinar del Rio (provins)\n_START_PARAGRAPH_\nPinar del R\xc3\xado er den vestligste provinsen (eller fylkeskommunen) p\xc3\xa5 Cuba. Jordsmonnet og klimaet her regnes for \xc3\xa5 v\xc3\xa6re det beste for tobakksdyrking i hele verden, og en rekke av Cubas absolutt fineste sigarer kommer fra nettopp denne provinsen, se kart ._NEWLINE_Provinsen har et storsl\xc3\xa5tt landskap med en rekke sm\xc3\xa5 \xc3\xa5ser i lavlandet, Cubas st\xc3\xb8rste korallrev og lave t\xc3\xa5keskyer mellom \xc3\xa5sene og over markene om morgenen som gir landskapet et skj\xc3\xa6r av tropisk ro. Det sies at Colombus en gang skulle ha sagt at hvis paradiset p\xc3\xa5 jord skulle finnes noe sted, m\xc3\xa5tte det ligge i Pinar del Rio._NEWLINE_P\xc3\xa5 grunn av sin spesielle flora og fauna har provinsen to naturreservat \xe2\x80\x93 Guanahacabibes (1.192 km\xc2\xb2) og Sierra del Rosario (251 km\xc2\xb2). I tillegg er Parque Nacional Vi\xc3\xb1ales med sine 111 km\xc2\xb2 et beskyttet kulturlandskap.\n_START_SECTION_\nBefolkning\n_START_PARAGRAPH_\nProvinsen best\xc3\xa5r av 14 kommuner. I \xc3\xa5r 2000 bodde det rundt 740.000 mennesker i provinsen. De st\xc3\xb8rste byene er San Crist\xc3\xb3bal, (ca. 26 000 innbyggere), Consolaci\xc3\xb3n del Sur (ca. 25 000 innbyggere), Los Palacios (ca. 20 000 innbyggere), San Juan y Mart\xc3\xadnez (12 000 innbyggere) og Vi\xc3\xb1ales med ca. 10 000 innbyggere._NEWLINE_Ulikt landsdistriktene i Norge der kj\xc3\xb8nnsfordeling er temmelig skjev med et overskudd av menn, bor det omtrent like mange kvinner som menn i Pinar del Rio. G\xc3\xa5r man ned p\xc3\xa5 kommuneniv\xc3\xa5 vil man likevel se at kvinnene s\xc3\xb8ker mot byene. Omtrent 64\xc2\xa0% av befolkningen bor i byene i provinsen og folketettheten er p\xc3\xa5 68 innbyggere pr. km\xc2\xb2.'